Il-Pilastru Ewropew tad-Drittijiet Soċjali ġie pproklamat u ffirmat illum mill-Kunsill tal-UE, il-Parlament Ewropew u l-Kummissjoni matul is-Summit Soċjali ta' Gothenburg għall-Impjiegi Ġusti u t-Tkabbir. Il-Prim Ministru tal-Estonja Jüri Ratas, waqt li ffirma l-proklamazzjoni f'isem il-Kunsill, iddikjara "Il-Pilastru Soċjali jiġbor fih dak li l-Ewropa temmen fih. Aħna rridu Ewropa li tindirizza l-qgħad, il-faqar, u d-diskriminazzjoni, Ewropa li tagħti opportunitajiet indaqs liż-żgħażagħ u l-persuni vulnerabbli. Il-Pilastru Soċjali jibni fuq il-valuri komuni tagħna u ser jiggwida l-ħidma futura tagħna għal Ewropa aktar ġusta." Il-Pilastru Soċjali huwa maħsub biex imexxi 'l quddiem Ewropa soċjali għaċ-ċittadini Ewropej kollha. Il-mira tiegħu hija li jsaħħaħ l- soċjali u jagħti aktar drittijiet effettivi liċ-ċittadini. Huwa jiffoka fuq ix-xogħol u aspetti soċjali u biex jiżgura li l-mudell soċjali Ewropew ikun kapaċi jiffaċċa l-isfidi tas-seklu 21. L-għan tal-Pilastru huwa li jikkontribwixxi għall-progress soċjali billi jappoġġa swieq tax-xogħol u sistemi ta' protezzjoni soċjali ġusti u li jaħdmu sew. Il-Pilastru jistipula 20 prinċipju u dritt, maqsuma fi tliet kategoriji: opportunitajiet u aċċess indaqs għas-suq tax-xogħol, swieq tax-xogħol dinamiċi u kondizzjonijiet tax-xogħol ġusti, appoġġ pubbliku/protezzjoni u inklużjoni soċjali. Proklamazzjoni Interistituzzjonali dwar il-Pilastru Ewropew tad-drittijiet soċjali Il-Pilastru Ewropew tad-Drittijiet Soċjali f'20 prinċipju